## Educació destina més de 64 milions d’euros a la promoció de la investigació científica, el desenrotllament tecnològic i la innovació

*** En la convocatòria s’ha atés el que demana la comunitat científica
* Estes subvencions estan destinades a contractes per a investigadors predoctorals i postdoctorals, així com personal tècnic de suport o projectes de grup**

La Conselleria d’Educació, Cultura, Universitats i Ocupació, a través de la Direcció General de Ciència i Investigació, destina més de 64 milions d’euros per a subvencions del Programa per a la promoció de la investigació científica, el desenrotllament tecnològic i la innovació a la Comunitat durant 2025.

El director general de Ciència i Investigació, Rafael Sebastián, ha destacat que “per primera vegada els projectes inclouran dos característiques que havien sigut demanades durant anys per la comunitat científica. D’una banda, els projectes començaran una vegada publicada la resolució d’adjudicació i no l’1 de gener d’eixe any. D’altra banda, els romanents dels pressupostos no executats en una anualitat es podran incorporar a la següent”.

“D’esta manera, s’afavorix una millora en la gestió dels recursos econòmics, i es permet una estratègia més ben adaptada a les necessitats reals d’execució dels projectes científics”, ha indicat el director general.

Estes subvencions estan destinades tant a contractes per a investigadors predoctorals i postdoctorals, o personal tècnic de suport, com al suport econòmic a projectes de grups d’investigació en diferents fases de maduresa. El Consell ha fet un esforç important per a actualitzar els salaris dels contractes de caràcter predoctoral, per a alinear-los amb les escales definides en les universitats valencianes, entre altres millores.

En esta convocatòria s’oferixen subvencions dins de les àrees següents: contractació de personal investigador predoctoral; estades de contractats predoctorals en centres d’investigació fora de la Comunitat; Programa Santiago Grisolía; contractació de personal investigador en fase postdoctoral; suport a la contractació de personal investigador doctor de les ajudes Ramón y Cajal; contractació de personal de suport vinculat a un projecte de transferència tecnològica; realització d’estades de personal investigador doctor en empreses de la Comunitat Valenciana, i estades de personal investigador doctor en centres d’investigació radicats fora de la Comunitat.

A més, hi ha subvencions per a projectes de grups d’investigació emergents; projectes de grups d’investigació consolidats; Programa Prometeu per a finançar projectes de grups d’investigació d’excel·lència; captació de projectes europeus o altres programes de caràcter internacional; organització i difusió de congressos, jornades i reunions científiques, tecnològiques, humanístiques o artístiques de caràcter internacional, i promoció i dinamització dels parcs científics.

Finalment, el director general de Ciència i Investigació ha destacat les novetats introduïdes per a esta anualitat en l’orde de bases que regula la convocatòria, fruit de l’estreta col·laboració amb totes les universitats valencianes i els centres d’investigació. “Així es permetrà una execució més eficient dels recursos científics, es millorarà la competitivitat dels nostres investigadors i investigadores, i se’ls permetrà centrar-se en el més important, la ciència”.

Es pot consultar la convocatòria en el Diari Oficial de la Generalitat Valenciana ([DOGV](https://dogv.gva.es/datos/2024/11/29/pdf/2024_12649_es.pdf)).

Fecha: 02/12/2024